Title: ประกาศกระทรวงสาธารณสุข (ฉบับที่ 168) พ.ศ. 2544 เรื่อง กำหนดหลักเกณฑ์ในการแก้ไขรายการทะเบียนตำรับยาเสพติดให้โทษในประเภท 3 ตามความในพระราชบัญญัติยาเสพติดให้โทษ พ.ศ. 2522

ประกาศกระทรวงสาธารณสุข

ประกาศกระทรวงสาธารณสุข
(ฉบับที่ ๑๖๘) พ.ศ.
๒๕๔๔
เรื่อง
กำหนดหลักเกณฑ์ในการแก้ไขรายการทะเบียนตำรับยาเสพติดให้โทษ
ในประเภท ๓
ตามความในพระราชบัญญัติยาเสพติดให้โทษ
พ.ศ. ๒๕๒๒[๑]

เนื่องด้วยปรากฏว่า เฟนนิลโพรพาโนลามีน (Phenylpropanolamine)
อาจเป็นสาเหตุทำให้ผู้ใช้ยาเกิดภาวะเลือดออกในสมอง (Hemorrhagic Stroke)
ซึ่งเป็นอาการไม่พึงประสงค์ที่ร้ายแรง
เมื่อเกิดขึ้นแล้วไม่สามารถแก้ไขให้คืนดีดังเดิมได้และไม่อาจคาดหมายได้ว่าจะเกิดกับผู้ใช้ยารายใด
ในขนาดเท่าใด ผู้ได้รับยาดังกล่าวจึงอาจไม่ปลอดภัย

ดังนั้น เพื่อคุ้มครองความปลอดภัยแก่ผู้ใช้ยา
อาศัยอำนาจตามความในมาตรา ๘ (๖) แห่งพระราชบัญญัติยาเสพติดให้โทษ พ.ศ. ๒๕๒๒
ซึ่งแก้ไขเพิ่มเติมโดยมาตรา ๖ แห่งพระราชบัญญัติยาเสพติดให้โทษ (ฉบับที่ ๓) พ.ศ.
๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุขโดยความเห็นชอบของคณะกรรมการควบคุมยาเสพติดให้โทษ
จึงออกประกาศไว้ ดังต่อไปนี้
(๑) ให้แก้ไขทะเบียนตำรับยาเสพติดให้โทษในประเภท ๓
ที่มีส่วนผสมของเฟนนิลโพรพาโนลามีน หรือเกลือของเฟนนิลโพรพาโนลามีน
หรือที่เขียนชื่ออย่างอื่นซึ่งหมายถึงเฟนนิลโพรพาโนลามีน
หรือเกลือของเฟนนิลโพรพาโนลามีน โดยให้ตัดเฟนนิลโพรพาโนลามีน
หรือเกลือของเฟนนิลโพรพาโนลามีน หรือที่เขียนชื่ออย่างอื่นซึ่งหมายถึงเฟนนิลโพรพาโนลามีน
หรือเกลือของเฟนนิลโพรพาโนลามีนออกจากสูตรตำรับทุกตำรับ
(๒) ให้ผู้รับอนุญาตผลิต
หรือนำเข้าซึ่งยาเสพติดให้โทษในประเภท ๓
ยื่นคำขอแก้ไขทะเบียนตำรับยาเสพติดให้โทษในประเภท ๓ ตามข้อ (๑)
ให้แล้วเสร็จภายในหนึ่งร้อยแปดสิบวันนับแต่วันถัดจากวันประกาศในราชกิจจานุเบกษา
เมื่อพ้นกำหนดแล้ว
กระทรวงสาธารณสุขจะดำเนินการเพิกถอนทะเบียนตำรับยาเสพติดให้โทษในประเภท ๓
ที่ไม่ได้ดำเนินการแก้ไขให้ถูกต้องตามกฎหมายต่อไป

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๑๒ มกราคม พ.ศ. ๒๕๔๔
กร  ทัพพะรังสี
รัฐมนตรีว่าการกระทรวงสาธารณสุข

สุกัญญา/ผู้จัดทำ
๒๒ เมษายน ๒๕๕๒
ก้องเกียรติ/ผู้จัดทำ
๓๐
เมษายน ๒๕๕๒
ธนวัชร/ปรับปรุง
๑๐ มิถุนายน ๒๕๖๐

[๑]
ราชกิจจานุเบกษา
เล่ม ๑๑๘/ตอนพิเศษ ๑๑ ง/หน้า ๑๖/๘
กุมภาพันธ์ ๒๕๔๔